Send link til artiklen via e-mail

Send link til artiklen via e-mail

Alle partier på nær Enhedslisten og Alternativet på Christiansborg blev onsdag enige om ruten for den fremtidige motorvej mellem Næstved og Sydmotorvejen i Rønnede.

Det oplyser transportminister Ole Birk Olesen (LA) i en pressemeddelelse.

Venstre, Konservative, Liberal Alliance, Socialdemokraterne, Dansk Folkeparti, De Radikale og SF er således enige om at støtte forslaget om at føre motorvejen nord om Holme Olstrup.

Meldingen kommer få timer efter det kom frem, at regeringen støttede den samme linjeføring.

Læs også Regeringen har lagt sig fast: Sådan skal motorvejen bygges til Næstved

Presset økonomi

Motorvejsbyggeriet er dog i en økonomisk klemme.

Partierne afsatte således kun 336 millioner kroner til byggeriet i trafikforliget - men motorvejen kommer til at koste hele 1,6 milliarder kroner.

Og partierne har endnu ikke noget bud på, hvordan de vil skaffe pengene til byggeriet.

De er dog blevet enige om at lade størstedelen af de 336 millioner kroner stå indtil man har råd til at bygge hele eller dele af motorvejsstrækningen.

Læs også Næstved-motorvej sprænger budgettet: Koster 100 mio. pr kilometer

Ekspropriationer begynder nu

Selvom partierne endnu ikke ved, hvornår byggeriet af motorvejen kan starte, så har partierne allerede nu besluttet at bruge 56 millioner kroner af de 336 millioner til at overtage ejendomme, der bliver ramt af byggeplanerne. Det betyder, at boligejere, der påvirkes væsentligt af byggeplanerne, kan fremrykke en mulig ekspropriation, og således ikke bliver bundet til i praksis usælgelige huse.

-Det er godt, at vi i dag har fastlagt linjeføringen for en kommende motorvej mellem Næstved og Rønnede. Det betyder blandt andet, at berørte borgere og erhvervsdrivende ikke længere skal leve i usikkerhed, men får en afklaring, og det er meget positivt, siger Ole Birk Olesen.

Læs også Næstved-motorvejen: Vejdirektoratet indstiller linje A